Bloem-ma wat seun verkrag is self mishandel | Maroela Media
Die vrou se NG Kerk-dominee het ter versagting van haar vonnisoplegging voor Jan Greyvenstein, streekslanddros, getuig. Hy sê hy het die vrou ontmoet net voordat sy in Maart in hegtenis geneem is en sy was baie emosioneel. "Sy het gesê sy weet sy is verkeerd en sy het diep berou getoon," het die dominee gesê. Die dominee se naam kan nie bekend gemaak word nie, aangesien dit die seun kan help identifiseer.
Hy sê die ma wou met haar seun praat en in daardie stadium sy vergifnis vra, maar sy kon nie. Die seun is toe reeds uit die huis geneem en het by familie gebly. "Sy het alles erken en gesê sy sal enige vonnis aanvaar wat die hof mag oplê," het die dominee gesê.
Die ma (51) van Bloemfontein is Maandag skuldig bevind aan die verkragting van haar seun. In haar verklaring het sy skuld erken. Sy het erken dat sy die 17-jarige seun van Desember 2007 tot Januarie vanjaar verkrag het.
Die verkragting het in Januarie aan die lig gekom toe die seun sy storie aan 'n sielkundige vertel het.
Die dominee het aan die landdros gesê die vrou is bereid om tronkstraf uit te dien, maar sy is ook 'n slagoffer, het hy gesê. "Sy was as 'n jong meisie ook 'n slagoffer." Hy voer aan lewenslange tronkstraf sal nie in die beste belang van die seun of sy ma wees nie. "Ek dink nie lewenslange tronkstraf is regverdig nie. Wat met haar as dogtertjie gebeur het, is ook nie regverdig nie."
Hy sê die vrou is bykans 40 jaar lank mishandel. Die dominee sê haar straf moet sielkundige behandeling vir die seun en ma afsonderlik insluit wat uiteindelik tot vergifnis en versoening kan lei. "Hulle is altwee baie hartseer oor wat gebeur het."
Die hof het gehoor dat die familie sedert 2001 deur huweliksprobleme, erge depressie en werkloosheid geteister is.
Vonnisoplegging sal Woensdag hervat.
Maak nie saak of sy self deur so iets was nie, n ma doen nie so iets nie! Van geen aard nie !! Sy was dan self daar deur sy weet hoe leeg en alleen ,skaam , seer en magteloos mens voel hoekom haar kind daar deur sit ??
Yep, sy moet die doodstraf kry. Wat sy aan haar arme kind gedoen het, gaan my verstand te bowe. En om te dink sy het dit vanaf 2007 gedoen. In my opinie was dit fyn beplan. Vieslike ding! My hart gaan uit na die arme kind! Ag, soveel hartseer!
Wat sy gedoen het is skokkend. Sy het erken en het berou en aanvaar haar straf. Die maat waarmee ons oordeel, sal ons mee geoordeel word.
Ek jammer ek het geen simpatie met die ma nie!!!! Daar is baie mense wat seksueel gemolesteer is as kinders en hulle doen dit nie aan hulle kinders nie!!!! Dit word net as verskoning gebruik.
Ek wil net vir Anton Bosch vra of hy enigsins gekwalifiseerd is na gelang van sy opmerkings hierbo. Ek is nie, maar ek het wel talle van hierdie sake ondersoek en deur die howe gesien. Ons moet besef dat enige daad het gevolge. Die gemeenskap wil die gevolge sien en so ook die slagoffer. Ek glo nie enigeen sit op 'n regstroontjie nie as hy/sy die ergste moontlike straf as gevolg wil sien nie. Almal soek geregtigheid. Die seun het geen beheer gehad oor wat met hom gebeur het nie. Dink bietjie aan SY lewenslange wroeging.